নওগাঁ, বাংলাদেশনিউজ২৪x৭.কম  নওগাঁর মহাদেবপুরে জমিজমা সংক্রান্ত বিরোধের জের ধরে বৃহস্পতিবার ভোরে ভাতিজার ছুরিকাঘাতে চাচা খুন হয়েছেন। নিহতের নাম নাজমুল হক (৪০)। নাজমুল মহাদেবপুর সদর ইউনিয়নের সগুনা গোপালপুর গ্রামের মফিজ উদ্দিনের ছেলে। মহাদেবপুর সদর ইউনিয়ন পরিষদের চেয়ারম্যান আব্দুল মান্নান দুলাল জানান, চাচা নাজমুলের সঙ্গে ভাতিজা জাইদুল ইসলামের (২২) দীর্ঘদিন ধরে জমি  নিয়ে বিরোধ চলে আসছিল। সকাল ৮টার দিকে উভয়ের মধ্যে কথা কাটাকাটির এক পর্যায়ে জাইদুল তার চাচা নাজমুলের পেটে ছুরিকাঘাত করে। এতে নাজমুল ঘটনাস্থলেই মারা যান।  মহাদেবপুর থানার উপপরিদর্শক (এসআই) আসলাম হোসেন জানান, খবর পেয়ে তিনি ঘটনাস্থল পরিদর্শন করেছেন। লাশ উদ্ধার করে ময়নাতদন্তের জন্য নওগাঁ মর্গে পাঠানো হয়েছে। তিনি আরো জানান, এ ঘটনায় জাইদুল, তার ভাই জিয়াদুল ইসলাম (২৮), জাভেদ আলী (২৫), বোন নছিরন (২০) ও বোন জামাই মতিউর রহমানকে (৩৫) গ্রেফতার করেছে পুলিশ।  পরিসংখ্যান বিভাগের সচিব রীতি ইব্রাহিমকে চুক্তিতে  নিয়োগ  নিউজডেস্ক, বাংলাদেশনিউজ২৪x৭.কম  পরিসংখ্যান বিভাগের সচিব রীতি ইব্রাহিমকে ১১ ডিসেম্বর ২০১০ অথবা যোগদানের তারিখ থেকে পরবর্তী ২ বছর মেয়াদে একই পদে চুক্তিভিত্তিক নিয়োগ দেয়া হয়েছে। গতকাল সংস্থাপন মন্ত্রণালয় থেকে এ সংক্রান্ত প্রজ্ঞাপন জারি হয়। পৃথক প্রজ্ঞাপনে ওএসডি উপসচিব মোঃ শহিদুল ইসলাম প্রধানমন্ত্রীর কার্যালয়ের পরিচালক, ঢাকার অতিরিক্ত জেলা প্রশাসক মিজানুর রহমান প্রধানমন্ত্রীর কার্যালয়ের পরিচালক, ওএসডি উপসচিব মোঃ আলতাফ হোসেন রাঙ্গামাটি পার্বত্য চট্টগ্রাম উন্নয়ন বোর্ডের সদস্য এবং ঢাকা সিটি  কর্পোরেশনের নির্বাহি ম্যাজিস্ট্রেট শেখ জসিম উদ্দিন আহম্মেদকে বিআরটিএ-এর উপ-পরিচালক হিসেবে নিয়োগ দেয়া হয়েছে।  এছাড়া আশ্রায়ন-২ প্রকল্পের প্রকল্প পরিচালক প্রকৌশলী আবদুল আউয়াল চৌধুরীর চুক্তিভিত্তিক নিয়োগের মেয়াদ ১২ জানুয়ারি ২০১১ তারিখ থেকে পরবর্তী ২ বছর বৃদ্ধি করা হয়েছে।  বাংলাদেশনিউজ২৪x৭.কম/প্রতিনিধি/এসএ.